khistorydata/jeongjo-sjw-relations huggingface dataset:
정조 0년 · 목
書啓。以爲臣奉聖敎。馳往傳諭于奉朝賀洪鳳漢所住處。則以爲夢寐之外。別諭又宣。　惠慶宮未寧之候。不勝伏慮。而顧此當死賤臣蠢動與否。非所可論云。又書啓。以爲更爲傳諭。則以爲第一案。則聖上已以　先朝下敎。有所淵諭。臣不敢更爲煩陳。第二案。則臣非嘗藥之任。則何敢與議。而伊時都提。又以純用羅蔘陳卞。則臣罪。自在於脫空中。至於第三案。則鳴呼臣自經某年以來。世道危險。果於私覿時。乃敢議到於不敢言之事。不識道理。大爲妄發之罪。雖被萬戮。臣何敢辭。而聖明憐臣就死。敎以慮患。又敎以本心。臣雖欲十口自明。何以加此。而言者言之不已。反驅臣於戊申之黨。蒙此惡名。生亦何爲。自顧慙恧。惟願速死。伏乞亟收偕來之命。又書啓。以爲更爲傳諭。則以爲十行恩言。敎之以慮患先見。諭之以畵出腔子。奉讀未半。血涕先零。荐召之下。終未祗承者。非敢有忽於分義。乃所以畏公議也。尊國體也。臣罪至此。益無所逃云。
정조 0년 · 강
右尹趙㻐疏辭新資兼陳母病乞遞。賜批。
정조 0년 · 목
批以卿之陞擢。予欲試卿。卿其勿辭。救護母病。
정조 0년 · 강
注書尹翊東陳疏乞遞春秋兼銜。批下該曹稟處。
정조 0년 · 목
翊東與應敎鄭元始。有娚妹應避之嫌也。
정조 0년 · 강
行召對于興政堂。召見大臣以下諸臣。參贊官李秉鼎侍講官李敬養。檢討官嚴思晚。假注書李商球。記事官白光澤朴祐源。領議政金陽澤。左議政金尙喆。右議政鄭存謙。禮曹判書鄭尙淳。掌樂提調黃景源。奉常提調蔡濟恭。
정조 0년 · 목
講禮記。○予曰。大中牢。何以爲之耶。尙喆曰。通典與開元禮。惟有可據。而他無可據之文矣。予曰。祭以大夫之禮。不敢與　太廟等。則似好矣。尙喆曰。開元禮。則有俎二俎三之節。而　太廟則十二籩豆矣。予曰。俎與豆異乎。景源曰。然矣。尙淳進樂圖。予覽訖。曰　皇壇亦用六佾矣。陽澤曰。初有用八佾之議而不果矣。尙喆曰。佾舞先爲講定。似好矣。予曰。佾舞一隊其數幾何。尙喆曰。八八六十四。六六三十六矣。予曰。佾與牲。其數當與之相升降矣。尙喆曰。　山陵若當中用之。則虛左之計。似難矣。而虛前虛下。亦無不可。今番裁穴。當中爲之何如。予曰。從好爲之可也。
정조 0년 · 강
改　銘旌處所。命以崇政殿爲之。
정조 0년 · 목
禮曹判書鄭尙淳啓言。取考謄錄。改　銘旌時書寫處所。皆以正殿內擧行矣。今番則何以爲之。敢稟。敎以崇政殿爲之。
정조 0년 · 강
儲慶宮　毓祥宮告啓　殯命一體擧行。
정조 0년 · 목
禮曹判書鄭尙淳啓言來頭　發靷時。　宗廟　永寧殿　徽寧殿　社稷。有告啓　殯之節矣。　儲慶宮　毓祥宮。亦當擧行乎。敎以一體擧行。
정조 0년 · 목
敎曰。大臣予所敬也。而聞摘奸中官所奏別監等馬云。此與佩標信有異。則焉敢若此。令攸司科治。當該司謁。從重推考。
정조 0년 · 강
以趙德成李瀰沈履之爲副總管。
정조 0년 · 목
敎曰總管有闕代。口傳差出。又敎曰。代奠官總管之任許遞。一體口傳差出。
정조 0년 · 강
罷訓鍊大將具善復職。以張志恒代之。
정조 0년 · 목
敎曰。訓鍊大將具善復爲先罷職。其代張志恒爲訓鍊大將。御將望卽爲擬入。
정조 0년 · 강
以金漢耆爲御將。備薦也
정조 0년 · 강
遞左捕將張志恒以李漢膺代之
정조 0년 · 목
敎曰。訓將張志恒。捕將兼任許遞。口傳擬入。
정조 0년 · 강
差下 國葬都監堂上趙明鼎。都廳李秉模。
정조 0년 · 목
本都監。以堂上鄭弘淳削職。都廳鄭民始移拜承旨。啓請差下也。
정조 0년 · 강
差下問事郞廳李顯永。
정조 0년 · 목
鞫廳啓請差下也。
정조 0년 · 강
兩司合啓請尙魯等依徫。賜批不允。大司成朴相德執義李會遂。副校理李秉謨。正言宋煥億。
정조 0년 · 강
兩司合啓請鞫沈翔雲。賜批。
정조 0년 · 목
合啓以爲沈翔雲。蝨附厚謙。受其指使。向來一書。指意陰譎。閱歲爭執。天討尙稽。請黑山島荐棘罪人沈翔雲。亟令嚴鞫得情。批以爲先大靜縣荐棘。
정조 0년 · 강
御內兵曹行親鞫。左議政鄭存謙。判義禁徐命善。同義禁徐有隣鄭履煥金煜。執義李重馥。掌令尹長烈尹在醇。持平尹尙東。正言宋煥信。問事郞廳李秉模柳義養沈有鎭金復正李顯永沈豊之徐有防李普溫。刑房都事張錫寬。文書色都事沈禧
정조 0년 · 목
具白布笠布直領。乘輿詣內兵曹陞座。○罪人趙獻鎭一和上之。使之面質。獻鎭語屈。存謙曰。獻鎭僞端已發。請加刑。從之。敎曰。李東讓父子皆拿來。秉模書獻鎭語屈以奏曰。供辭中多有不敢奏之說矣。敎曰。第入之。命善曰。獻鎭已準次矣。敎曰。一次後幾度乎。命善曰。第七度矣。韓光綮上之。施刑勸杖。罪人勛濟上之。敎曰。崔在[載:I-PERSON]興旣出於罪人招辭。拿來。趙方鎭上之。與勛濟面質。李東讓上之。與方鎭面質後。敎曰。 先大王在 殯之日。敢言本心二字。大逆不道。烏得免乎。敎曰。柳成模李東馨鄭宇淳。姑先禁推。敎曰。金吾堂上。一竝推考。敎曰。左捕將李漢膺牌招。又敎曰。禁府都事汰去。載翰上之。敎曰。罪人施刑。一杖不斃。則羅卒當刑推。各別申飭。發問目捧供。諸臺進前奏曰。載翰。旣與德師。同一心腸。而況爲諸賊之窩窟。則不可使之徑斃。姑爲停刑似好矣。敎曰然矣。姑爲下囚南間。載翰第三子上之。勸杖第十三度不服。敎曰。姑爲停刑。下囚南間。乘輿還內。
정조 0년 · 목
敎曰。親鞫時罪人上闕。待下敎擧行。○敎曰。明日趙載翰趙方鎭趙獻鎭韓光綮李勛濟李東讓李一和朴相老宋翼彥趙雲亨睦祖洙睦宗彥。待開門上闕。其餘諸囚。姑囚本府事分付。又敎曰。李東馨鄭宇淳任誠柳翰申。一體上闕事分付。
정조 0년 · 강
御內兵曹行親鞫。領議政金陽澤。領府事金相福。左議政鄭存謙。判府事李溵。判義禁徐命善。同義禁鄭履煥金煜。執義李重馥。掌命尹長烈尹在醇。正言宋煥億。持平尹尙東。問事郞廳李秉模柳義養沈有鎭金履正李顯永沈豊之徐有防李普溫。刑房都事張錫寬李斗源。文書色都事沈禧李景說。
정조 0년 · 목
具白布笠布直領。乘輿詣內兵曹陞座。○韓光綮東讓上之。使之面質光綮加刑。敎曰。訊畵都事。令兵曹決棍五度。承旨洪國榮曰。雖有近例。而大抵都事。蔭官也。令兵曹決棍。未知爲可。合有安徐之道矣。敎以雖有前例。承旨所奏。甚涉得體。都事決棍之命勿施。敎曰。律官。令兵曹決棍二十度。敎曰。以訊畵之高下。爲推治之輕重。則身爲律官。惟觀帳前之威怒。任意低昂。此豈審檢之道乎。當該訊畵律官。問名定配。柳翰申上之。翰申疏本入之。施威嚴問。睦秀中純鎭上之。與秀中面質。純鎭供曰。此非前日往來之人也。敎曰。然則誤爲拿來者矣。敎曰。睦祖洙睦秀中。特爲放送。純鎭東讓與相老面質。敎曰。聞東讓更招之言。相老凶言之狀。的實無疑矣。獻鎭範濟。與相老面質。招辭與東讓招同。大臣以下齊聲仰奏曰。相老窮凶極惡之狀。綻露無餘。當施極律矣。諸臣皆垂淚仰請速速正法。命善曰。臣等聞此凶言。不勝痛泣矣。臣等當手擊矣。諸承史問郞侍衛諸臣禁堂侍衛將士軍兵。各以所執之物。一時齊擊。敎曰。如此則徑斃可慮。禁之。敎曰。予豈意今日聞此凶言耶。仍嗚咽流涕。諸臣亦涕泣。不忍仰瞻。敎曰。如此極逆。不可草草正刑。仍敎曰。百官都民。大會於鐵物橋。敎曰。捧結案後。速捧根脚。卽爲擧行。乘輿還內。
정조 0년 · 강
命親鞫姑罷。庭鞫處所以內兵曹爲之。
정조 0년 · 강
賓廳陳啓。請尙魯等正罪。賜批。
정조 0년 · 목
陳啓以爲尙魯危逼 儲宮。動搖國本。言其罪狀。萬戮猶輕。彼文氏者。本以後宮。謀危 儲位。罪關 宗社。不可以收其爵號安置私第而止。厚謙母子窮凶極惡之罪。邦憲未擧。輿情愈激。洪麟漢。締結厚謙。顯有沮戲聽政之意。罪惡貫盈。爲先極邊遠竄。斷不可已。伏乞亟從三司之請。批以罪有大小。事有當否。不成啓體。爲卿等慨然。
정조 0년 · 강
時原任大臣聯箚。自引仍請處分。賜批領議政金陽澤。判府事韓翼謩李激。左議政鄭存謙。
정조 0년 · 목
聯箚略曰。嗚呼。罪有大小。事有輕重。臣等雖甚愚迷。豈不知此。而第伏念尙魯極惡大罪。謀危國本。卽是斷案。則文氏之罪。乃是一串貫來也。至若厚謙母子。與洪麟漢事。沮遏 宗社大計。眞所謂一而二二而一者。臣等急於懲討。啓體當否。未暇照檢。此則臣等之罪也。玆敢聯箚。仰諸處分。伏願先治臣等之罪。其所請。則亟降允從。批以俄者批旨。豈有深意於卿等。欲使卿等曉然也。此亦欲相孚之一端。方今大獄方張。國事泮渙。所以依賴者。惟卿等在焉。卿等安心勿辭。卽起視事焉。仍命遣史官傳諭于時原任大臣。
정조 0년 · 강
御內兵曹行親鞫。領府事金相福。左議政鄭存謙。判義禁徐命善。同義禁徐有隣鄭履煥金煜。大司憲朴相德。執義李會遂掌令尹長烈尹在醇。持平尹尙東。正言宋煥億。問事郞廳李秉模柳義養沈有鎭金履正李顯永沈豊之徐有防李普溫。刑房都事安廷瓛張錫寬。文書色都事尹行儼李景說。
정조 0년 · 목
具白布笠布直領。乘輿詣內兵曹陞座。○雲亨上之。敎曰。此罪人無它盤問者。只直招相老凶言之同參者。仍爲遲晚之意。大臣發問目。訊杖捧供。範濟上之。敎曰。載翰光綮獻鎭祖煥。爲先上闕。○敎曰。此時度支。不可虛縻。戶曹判書具允鈺改差。前望單子入之又敎曰戶判前望單子前判書鄭弘淳級牒敍用爲之。牌招察任。○範濟雲亨施刑範鎭上之。敎曰。此皆正法者。而未捧結安。雖杖斃不可徑先正法矣。範濟與獻鎭面質。宋翼彥上之。峻培東讓外。竝上闕。睦祖煥亦上之。○敎曰。祖煥脫手杻。當該都事汰去。又敎曰。此時守令邊將。不可曠官。狀罷代。口傳差出。興陽縣監李萬軾。特敎拿來。事體自別。爲先罷黜。其代亦爲口傳差出。○敎曰。罪人宋翼彥曹晦振鄭宇淳李東馨柳成模特放。會遂曰。載翰。實是相老之窩窟。宜施大逆之律矣。敎曰。渠旣以誣上納供。以此擧行可也。敎曰。方鎭獻鎭純鎭。依法照律。敎曰。李峻培。旣書德師之凶疏。不可尋常處之。刑問一次。極邊定配。敎曰。柳翰申旣呈凶疏。則不可以事發後推去。有所容貸。至於二字三字之說。逆腸綻露。庭鞫時更加嚴訊後。捧招以聞。李一和李範濟。或身呈罔測之疏。或身參不道之說。而範濟。創出一和之凶疏。同參相老之不道。可謂二罪俱發。庭鞫時各別嚴刑。期於取服。趙雲亨。則諸賊旣聚於渠家。或說不道。或論凶疏。則同情之律。烏可免乎。嚴訊之下。一向抵賴。尤極凶獰。庭鞫時以知情之律。嚴訊取服。李勛濟。雖不呈疏。疏草旣出於渠手。而一向不服。更加嚴訊後以聞。睦祖煥。以祖述之兄。不悛舊習。往來趙家之狀。旣已承款。極邊安置。兪漢敬。不可以渠之發明取信。減律定配。敎曰。任誠。邊遠定配。乘輿還內。
정조 0년 · 강
命親鞫姑罷。罪人拿來後擧行。庭鞫爲之處所。內兵曹擧行。
정조 0년 · 강
飭押去羅卒作挐之弊。
정조 0년 · 목
敎曰。各道流配。若是夥然。押去罷卒之貽弊外邑。此必有之事也。如有討食作挐之弊。該邑守令。這這論報巡營。卽其地定配後狀聞事。下諭于諸道監司。若是下敎之後。該道該邑。若或泛忽。後日繡衣之行。以此現發。該道道臣。當重繩。以此一體嚴飭。
정조 0년 · 강
安置韓光綮于三水府。
정조 0년 · 목
敎曰。韓光綮之締結凶徒。綢繆凶論之狀。旣發於諸賊之招。又現於渠袖之札。論以邦憲。焉逭訊問。雖然以渠招與諸招。參互詳覈。則有和同之情。無和同之跡。不可以捧招中言外之意。臆爲斷案。二次刑訊。足懲其罪。其在審恤之道。宜施寬貸之典。三水府圍籬安置。
정조 0년 · 강
金吾以睦祖煥等安置與定配啓。
정조 0년 · 목
義禁府啓言。罪人任誠鏡城府定配。睦相煥慶興府極邊安置。兪漢敬茂山府減律定配請押送。竝允之。又啓言。李峻培旣施一次之刑。慶興府定配。請押送。敎以旣是白徒。出付刑曹發配。
정조 0년 · 강
大臣率百官庭啓。請尙魯拏籍文氏亟賜兪音。賜批。左議政鄭有謙。
정조 0년 · 목
批以尙魯事。特從卿等之請。文氏之貸其一命。予意有在。卿等知悉。
정조 0년 · 강
院議啓請厚謙母子快正王法。賜批。承旨徐浯修洪國榮吳載紹金夏材金相戊鄭民始。
정조 0년 · 목
批以此亦予意有在。從當一諭於卿等入侍時矣。
정조 0년 · 강
正言宋煥億陳啓。請具允明。等遠竄。賜批。
정조 0년 · 목
陳啓以爲綾恩君具允明前判書具允鈺。遠竄罪人具庠。行副司直具㢞。謟附厚謙。陰謀秘計。無不干與。其中庠。外作淸論。欺蔽一二士類。請竝遠竄。批以具庠之欺蔽一二士類云者。果是何許士類乎。若爲具庠所弄。則其可謂士類乎。良亦羞也。具允明具㢞事。雖是懲討。一筆句斷。有欠淸朝忠厚之風。至於具允鈺之相絕厚謙。已有下敎。不可以此勒爲罪案。甚涉過矣。不允。
정조 0년 · 목
日次請診也。○醫官方泰輿等診候訖。奏曰。左右脈候調均。比前差勝矣。
정조 0년 · 강
命進御六君子湯。今姑停止。
정조 0년 · 강
王大妃殿進御蔘香散。命自明日。五貼式限十貼。日次製入。
정조 0년 · 강
領議政金陽澤。以奉審在外。上疏乞遞藥院提擧。賜批
정조 0년 · 목
批以內局旣有兩提調。卿其安心竣事爲。仍命兼春秋傳諭。
정조 0년 · 강
詣 殯殿。竹畵 茶禮。
정조 0년 · 강
以李秉鼎爲大司諫。
정조 0년 · 목
敎曰。不過一時飭勵。鳳山郡守李秉鼎。今日相當窠內擬。又敎曰。鳳山郡守李秉鼎爲大司諫。其令乘馹上來。守令有窠代。口傳差出。
정조 0년 · 강
改差海州判官趙載履。
정조 0년 · 목
載履。以出繼免坐。大臣啓請改差也。
정조 0년 · 강
以李喆運爲鳳山郡守。鄭華淳爲海州判官。洪宣輔爲臨陂縣令。竝口傳也
정조 0년 · 강
以金履安爲江西縣令。
정조 0년 · 목
敎曰。江西縣令有闕代。口傳擬入。
정조 0년 · 강
御內兵曹。行親鞠。
정조 0년 · 목
敎曰。罪人雲亨締結凶徒之狀。不但昭不可掩。範濟之凶疏。相老之凶言。旣出於渠家會集之時則渠焉敢倖逭同情之律。而以諸招參之。聞其凶言在於翌日。不可以預問疏事。直施一侓。減死定配。勛濟。本是聾瞽。情跡又有可恕之端。定配。獻鎭。雖是同坐。相老凶言之所同聽。相老不道之說。渠父旣是同坐之人。則在法。不可以子告父。依本律決配。又敎曰。翰申之呈疏一節。不但於渠之斷案。三字二字之說。或書諸章奏。或出於供辭。輪申亦具心腸。則此豈筆之書者。亦豈發諸口者哉。究厥情狀。萬萬凶惡。本事之外。卽此一端。自有當律。奚特二罪俱發。更加嚴訊。期於承款。範濟。則相老之凶言。旣是天海致雲之所不道。則渠旣同聽。至於一和之疏。又是首唱。則雖欲傅生。萬無參恕之道。更加嚴刑。期於承款。又敎曰。緣坐罪人獻鎭。勿爲發配。仍囚加刑。又敎曰。鞫獄尙未收殺。致顯依本律發配。
정조 0년 · 강
命庭鞫姑罷。範濟。待明日。以本府推鞫爲之。
정조 0년 · 강
命御將有實恙云。 山陵進去下敎安徐。總戎使兼察下敎亦爲置之。
정조 0년 · 강
命李縡孫女緣坐。以定配改付標。
정조 0년 · 목
敎曰。古有十世宥之之法。聞故重臣李縡孫女。以尙魯子婦。緣坐爲婢云。王法雖不可屈。賢人之後。亦不可不顧。爲婢。以定配改付標以入。
정조 0년 · 강
詣 殯殿。行夕 上食。
정조 0년 · 강
金吾以相老等應坐諸人定配及籍沒瀦澤啓。
정조 0년 · 목
義禁府啓言。大逆不道罪人相老。應坐諸人。一從當部所報成册。依律發配矣。卽聞右捕廳所告。則緣坐處絞罪人芝壽。又有二歲女。故今方捉來拘留云。該部之落漏成册。萬萬驚駭。芝壽之二歲女。定配於茂山府。押送。而該部官員。請拿問嚴處。正法罪人載翰。應坐諸人。査出以來。子惠鎭任通繼龍。俱以年未滿免絞。惠鎭。富寧府爲奴。任通。海南縣爲奴。繼龍。珍島郡爲奴。兄載得。慶興府爲奴。弟載田。穩城府爲奴。載天。鏡城府爲奴。載則。茂山府爲奴。載旭。慶源府爲奴。妻丹惠。濟州牧爲婢。妻明喜。會寧府爲婢。新暹。珍島郡爲婢。女德順。濟州牧爲婢。何寬。鏡城府爲婢。子婦順愛。康津縣爲婢。任潞。鎭海南縣安置。溫鎭。靈巖郡安置。衍鎭。熊川縣安置。平鎭。機張縣安置。尙特。長鬐縣安置。孫二熙。康津縣爲奴。雲亨。甲山府。勛濟。熊川縣定配。獻鎭。旌義縣緣坐爲奴。請押送于各其配所。罪人致顯。依本律發配事命下矣。依前配所黑山島緣坐爲奴。請押送。誣上不道罪人一和翰申等。旣已承服正刑。其父母妻妾子女祖孫兄弟姊妹子之妻妾伯叔父兄弟之子。年歲姓名存沒居住。令漢城府考出帳籍。亦爲分付五部及各該道。應坐諸人。成册㸣報後。依律擧行。而籍沒瀦澤。降邑號罷守令等事。請令各該司擧行。竝允之。
정조 0년 · 강
遞判義禁徐命善。以趙重晦代之。
정조 0년 · 목
敎曰。判義禁方帶內局許遞。其代口傳備擬。其令進參推鞫。又敎曰。判義禁趙重晦爲之。先赴坐後謝恩。
정조 0년 · 강
判府事金尙喆疏陳情勢。賜批。
정조 0년 · 목
疏略曰。臣昨冬考官之受命也。科次持入。只是五券。及其仰稟。仍下十五人廣取之命。不得已取來已見落之十餘張。文之工拙。篇之異同。未及校檢。及夫日久後。徐有寧自明之書出。覓來三人試券。始乃句句較準。則或有末端議論同者。或有原篇中間。間間句同者。臣於此三作。卽箚請拔者。豈但以其文之雷同而已。伊時批旨。至以嚴科場明是非之義。可謂兩盡爲敎者。實燭臣斷斷本心也。若使論臣者。責臣以不審。則臣當愧服不暇。而今乃驅之以用情。斷之以重法。噫嘻亦太甚矣。爲命官者。懷一毫不正之心。則恐不宜仍因掩覆。伏乞亟命覈實。嚴賜處分。鐫削臣西樞之銜。收還臣偕來之命。批以罪人斯得。大義益明。將欲仰告 先王之靈。洞諭八方之聽。而惟以卿之未參。爲缺然也。書啓之批。敦諭之傳。罄悉予意。金若行之遊辭構捏。已燭無餘。卿何介意。予何多誥。至於二字云云。言極絕悖。良用痛歎。卿須體予慇懃之意。勿復控辭。其卽造朝焉。仍命偕來史官傳諭。
정조 0년 · 강
遺承旨詣 昭寧園奉審。
정조 0년 · 목
敎曰。左承旨。馳詣 昭寧園奉審後。 山陵占標處始役與否。地師山論。詳問總護使。卽爲回奏。
정조 0년 · 강
命興政堂爲便殿。興政門爲南門。顯謨門爲閤門。政院知悉。
정조 0년 · 강
詣 殯殿。行夕 上食兼告由。仍行夕 奠。
정조 0년 · 목
行禮如儀。○承旨洪國榮奉讀 御製告由文曰。嗚呼。罪人小子。祗承疇昔之 敎。不待公除之限。天討方行。罪人斯得。若德師一和翰申。次第投疏凶言逆說。論我大義。誣及 先王。若相老則聚會凶徒。謀議凶疏之日。爛漫酬酢者。叵測不道。與天海致雲。同一腸肚。不敢畢說。以慽我 先靈止慈之仁。若載翰。則包藏禍心。自作窩窟。和應相老之凶言。主張諸賊之凶疏。締結鬼蜮。覬覦朝廷。盤問之後。情節畢露。雖欲以勳戚曲貸。奈王章何。若範濟東讓。則本以梟境之徒。附於翰老之輩。凶疏則首唱。凶言則耳聞。綢繆之狀。亦皆自服。嗚呼。小子在疚。纕麻訊囚。所以明我 先王之志。闡我 先王之義。而用慰我 先王之 靈也。肆正諸賊之罪。德師相老。以大逆不道正法。一和翰申載翰。以誣上不道正法。範濟東讓。俱以知情。或伏法或杖斃。其餘干連。次第究覈。嗚呼。奉 先王之遺意。討先王之罪人。自今以往。小子其可以不負 先王之 志事也耶。玆因常 奠。庸伸告儀。
정조 0년 · 강
詣 殯殿。行朝 奠。
정조 0년 · 강
罷黃海監司李★(土+甲)職。
정조 0년 · 목
敎曰。促敎許久。始乃封啓。其所査實。金事漫漶。推移排布之狀。一見可燭。當初旣有同律之敎。則不可以若干彌縫。曲恕其掩護之罪。黃海監司李★(土+甲)。姑先罷職不敍。啓本下送。令新監司更爲査啓。海伯代與江原監司瓜滿代。今日政擇差。不多日內辭朝。
정조 0년 · 강
遞承旨金夏材。以徐有慶代之。
정조 0년 · 목
敎曰。承旨金夏材奉命出去。今日視事。勢難趁期進參。許遞。又敎曰。承旨前望。徐有慶爲之。卽爲牌招同參。持公事入侍。
정조 0년 · 강
有政。吏曹判書徐命善。參議洪檢。兵曹判書李徽之進。
정조 0년 · 목
以兪彥修爲司諫。尹長烈尹在醇爲掌令。尹尙東爲持平。洪周萬爲獻納。沈履之爲副提學。李敬養爲副應敎。李頤祥李魯述爲校理。柳戅爲副修撰。洪樂性爲左參贊。李福源爲右參贊。李重祜爲工曹判書。鄭昌順爲戶曹參判。鄭履煥爲工曹參判。趙明鼎黃景源李徽之爲知經筵。趙明鼎爲弘文提學。李性源爲黃海監司。金夏材爲江原監司。金峙默爲安山郡守。李鴻祥爲陽智縣監。黃景源爲都總管。
정조 0년 · 강
左議政鄭存謙上箚。乞遞典醫提擧之任。批下該曹稟處。
정조 0년 · 강
召見總護使以下諸臣于廬次。總護使金陽澤。判府事金致仁李溵。錦城尉朴明源。左參贊洪樂性。禮曹參判金華鎭。都廳李商鳳。相地官金基良金田柳東亨金相鉉。
정조 0년 · 목
昭寧園左二岡三看審入來也。○予曰。伐木後更爲看審則何如。陽澤曰。與伐木前判異。非但地師之皆毀。其在凡眼。恐不合用。柳東亨亦以爲不可云矣。予曰。今則事將急矣。將若之何。陽澤曰。當更求他處矣。予曰。今則將向何處求之乎。明源曰。當詣 東五陵看審之外。無他道矣。○敎曰。明日都廳一員。率入侍地師。進詣東 五陵。看審諸岡以來。
정조 0년 · 강
竄洪麟漢于礪山府。
정조 0년 · 목
敎曰。以洪麟漢事。三司齊發。至於庭請。而尙靳一兪者。予意別有在焉。噫。從古人君。若有事關於已者。則不無曲嫌之意。以置不擧論。認作寡私之度。自不覺其漫漶義理之歸。此明王哲辟之或不能免也。可勝歎哉。嗚呼。 大行大王患候彌留。靜攝多年。至於昨冬。則朝事國事。實有難言之慮。而以日月之明。念 宗社之重。前席示代勞之意。中朝發無臣之歎。苟使古之大臣。當此時世。則何待 聖敎之縷縷。而有所以爲 宗國之地耶。彼洪麟漢。以性則本自愚濫。以學則難辨帝虎。以乃兄之弟。受 先王拂拭之 恩。節次推遷。致位三事。則固當竭力圖報。以效塵刹。而乃反以貪樂爲妙計。以賣寵爲能事。至以不必知之說。容易發口。猶不知懼。及夫徐命善之疏出。而反生對敵之計。不念悔懼之道。雖然。今日諸臣之曰有逆情。曰有異志者。此則萬萬過矣。決是情外之言也。噫。雖以庚寅間事言之。其所患得。無異蔡攸之按脈。所以處之於君父兄弟之間者如此。則他尙何說。其在正名義之道。所當嚴處。而此皆坐於不學。何足深誅。判府事洪麟漢。爲先削職。礪山府竄配。
정조 0년 · 강
移配韓老綮于機張縣。尹泰淵于旌義縣。仍前荐棘
정조 0년 · 목
左議政鄭存謙啓請移配也。
정조 0년 · 강
戶曹參判鄭昌順。疏陳情勢。乞遞使銜。賜批。
정조 0년 · 목
疏略曰。臣於月前。得見金若行論斥前文衡李福源之疏。其中一改段語。卽指癸卯科事也。此則臣與福源。情地相同。科名之變改已久。 先朝之 處分旣定。今於五十餘年之後。且復提說。臣心之怵惕。尤倍於前矣。猥膺使命。行將出疆。而自有此事。心焉茹痛。非私義之所敢安也。伏乞亟命遞改。批以使事旣重。本事亦無可言。卿其勿辭。
정조 0년 · 강
判義禁徐命善。疏辭新資。賜例批。
정조 0년 · 강
正言金致信。從縣道上疏辭職。仍請厚謙顯戮。賜批。
정조 0년 · 목
批以爾其勿辭。上來察職。
정조 0년 · 강
慶尙監司金載順。疏陳母病。乞遞藩任。賜批許之。
정조 0년 · 목
批以念卿情理。旣詢大臣。藩任。特命許解焉。
정조 0년 · 강
副司直李商輅。疏請改名。賜批。
정조 0년 · 목
商輅與尙魯相老。名音相似也。○批以爾之名字。音響雖同。氏族旣殊。何必不安也。
정조 0년 · 강
黃海監司李性源。疏辭新除藩任。賜批。
정조 0년 · 목
批以今於海藩予則曰得人卿其勿辭速往斂哉
정조 0년 · 강
兵曹判書李徽之。注書尹翊東。陳疏乞遞春秋兼銜。竝批下該曹稟處。
정조 0년 · 목
徽之。與其親査領事金陽澤有春秋兼銜應避之嫌也。○翊東。與應敎鄭元始。有娚妺應避之嫌也。
정조 0년 · 강
大司憲朴相德等聯疏。請改行列。批下該曹稟處。副司直朴相岳。殷山縣監朴相來。
정조 0년 · 목
相德之相字。請改以宗字也。
정조 0년 · 강
召見下直守令及戶曹判書鄭弘淳藥院三提調于廬次。都提調金陽澤提調徐命善副提調洪國榮。
정조 0년 · 목
庇安縣監李錫稷進前。予曰。御極之初。分以百里之任。各別惕念爲之。對曰。聖敎諄複。敢不竭力奉職。○敎曰。假注書柳孟養。仍察廳任。予曰。戶曹一隅。付之於卿。卿必不負國。勿以爲五日京兆。隨事着意爲之。弘淳曰。聖敎若是鄭重。臣敢不竭力奉行。而近來臣之精力都損。萬無終始承當之望。○醫官診候訖。奏曰。左右三部調均。而胃脈之弱。與向時一樣矣。予曰。服蔘劑後熱甚。連服牛黃膏。少無減勢。何以爲之乎。醫官方泰輿曰。牛黃膏則極涼之劑。不可種種進御。姑以二神交濟湯進御似好矣。
정조 0년 · 강
命進御加減二神交濟湯。自今日煎入。
정조 0년 · 강
㦤昭廟龕室繖扇仍用。床卓祭器。命勿新造。
정조 0년 · 목
敎曰。 㦤昭廟移奉處籠室繖扇。以前件仍用。床卓祭器。卽 先朝親臨設置者。雖有頉處。今不可更造。切勿新造事分付。 影幀奉安處。亦依 璿源殿例。 祔太廟後擧行。今姑勿爲磨鍊。 懿昭廟。則都監堂郞進詣。只鋪陳修補事分付。
정조 0년 · 강
景慕宮修補工役時 移奉一節。命臨時稟旨。
정조 0년 · 목
敎曰。 景慕宮正堂修補。及拜位廳肅室。香大廳諸執事人接處。內外神門大門。當新造。此餘不得不新造處。從便以 廟近人家。厚價折給。以爲公私俱便之地事。分付戶曹。此非時急爲之者。 因山後擧行。工役時 移奉一節。臨時稟旨。
정조 0년 · 강
改差戶曹參議李蓍達豐川府使李蓍廷捕將李漢膺。
정조 0년 · 목
領議政金陽澤啓言。戶曹參議李蓍達。豐川府使李蓍廷。俱以範濟三寸叔。不可晏然在職。請竝改差。從之。○敎曰。禁衛大將李漢膺兼帶捕將。改差。
정조 0년 · 강
命李鴻祥仍任前職。
정조 0년 · 목
領議政金陽澤啓言。陽智縣監李鴻祥。以未試外官。直爲字牧之任。曾無是例。今姑改差。其人則詳明。足堪任使。請仍任前職。從之。
정조 0년 · 강
許劃廣州餉還加分之請。
정조 0년 · 목
守禦使徐命善啓言臣以南漢事有仰違者餉還排廵。每患不足。逐年輒有加請矣卽接廣州府尹。李致中所報。則民情甚急云。米太留庫中三千五百石。許令加分爲宜。請下詢大臣處之。予詢大臣。領議政金陽澤曰。所請亦不過濫。若以米三千石太五百石劃給。則似當遍給一境矣。從之。
정조 0년 · 강
召見 山陵都廳相地官于廬次。副司果李商鳳。相地官金基良金相鉉柳東亨。
정조 0년 · 목
予曰。置標處。盡爲看審乎。商鳳曰然矣。予曰。皆無可合處乎。商鳳曰。地師言內。實無可合處云矣。基良曰。 健元陵局內舊 寧陵。岡龍勢凡百。極爲好矣。而旣是 遷陵舊基。則臣等不敢仰違矣。予曰。故相閔鎭遠。以舊 寧陵不可棄之意。有奏議命入閔文忠奏議讀奏訖。予曰。當博詢後決定矣。
정조 0년 · 강
推兵曹參判洪秀輔承旨徐浩修。
정조 0년 · 목
敎曰。該曹不知前例之有無耶。在前歲初之番及御極之初。加黜別將者。以其率領番將而入直也。該房昧於前例。固是不審。該房之曚然以稟。亦涉疏率。入直兵曹參判洪秀輔。兵房承旨徐浩修推考。
정조 0년 · 강
命他都廳與錦城尉。率地師看審。
정조 0년 · 목
敎曰。十餘處看審。尙未完定。予心之焦迫。當復如何。明日他都廳與錦城尉。率地師。進詣 康泰陵光陵獻陵及所經處。如可看審。着意看審。母復如今日念念復命事分付。
정조 0년 · 강
工曹參判鄭履煥。疏辭新資。仍請鳳漢財處。賜批。
정조 0년 · 목
批以予意已諭於帳殿。何忍更提。卿其勿辭察職。
정조 0년 · 강
正言宋煥億。上疏自劾。仍討麟漢之悖逆。賜批。
정조 0년 · 목
疏略曰。臣於日昨新啓中一二士流云云。臣不欲枚擧其名。而所當憤惋者。故論列之際。偶爾及之。及承聖批。誨責備至。至以何許士流。良亦可羞爲敎。臣於此瞿然自失。深憎增慙惶。伏乞鐫削臣職。伏見麟漢處分傅敎。以不學無識何足深誅爲敎。此何異於方論殺越人之大而反擬之於竊鉤之小也。前席奏對。肆發不必知之說。承宣書敎。至有揮手止之擧。乃於回啓之中。敢以理外三字。爲對擧之言。實是悖逆不道。覆載難容之惡。伏願明正典刑。批以上款事。所辭過矣。下款事不允。爾其勿辭察職。
정조 0년 · 강
持平尹光昇疏陳母病尋鄕。批許往護。
정조 0년 · 강
大司成金文淳疏陳母病徑行乞遞批許往護。
정조 0년 · 강
江原監司金夏材疏辭新除藩任。賜批。
정조 0년 · 목
批以出自近密。往按東藩。卿其勿辭欽哉。
정조 0년 · 강
同春秋趙載俊陳疏請改行列。批下該曹稟處。
정조 0년 · 목
以載翰凶逆。載字。請改時字也。
정조 0년 · 강
左參贊洪樂性疏陳應避之嫌乞遞。批下該曹稟處。
정조 0년 · 목
樂性與左議政鄭存謙。有親査應避之嫌也。
정조 0년 · 강
校理朴天衡等聯疏陳勉開講。賜批。校理金履正。副校理沈豊之沈有鎭。
정조 0년 · 목
批以所請從當下敎矣。
정조 0년 · 강
召見時原任大臣錦城尉相地官于廬次。判府事金致仁領議政金陽澤。判府事李溵。左議政鄭存謙。錦城尉朴明源。相地官金基良金田柳東亨金相鉉。
정조 0년 · 목
陽澤曰。 山陵。昨日又未完定。焦迫罔措矣。予曰。舊 寧陵何如。致仁曰。曾聞舊 寧陵之好矣。承旨國榮曰。甲辰 山陵時。亦多留意云耳。予問地師曰。雖求它而不得如此之處乎。基良曰。舊 寧陵體勢。與 健元陵無異矣。予曰。告其眞的可也。基良曰。局勢雖支 健元陵。而其正榦精神。盡在於此矣。東亨曰。佛巖山正榦面目。皆向此處。誠爲十合全之地矣。予曰。年運利乎。基良等曰。然矣。予曰。健元陵第幾岡乎。基良等曰。第二岡矣。○敎曰今日時原任大臣錦城尉金漢蓍。率地師。進詣 健元陵第二岡。奉審以來。
정조 0년 · 강
遞承旨吳載紹。
정조 0년 · 목
敎曰。左副承旨吳載紹。有親病云。夙夜之職。其宜體下。許遞。政官牌招開政差出。
정조 0년 · 목
以李商巖爲承旨。金煜爲刑曹參判。黃景源爲藝文提學。吳載紹爲谷山府使。李命杰爲善山府使。李碩模爲 長陵參奉。趙廷獻爲 弘陵參奉。碩模以下竝初仕也。
정조 0년 · 강
召見 山陵看審諸臣于廬次。判府事金致仁。領議政金陽澤。判府事李溵。左議政鄭存謙。錦城尉朴明源。相地官金基良柳東亨金相鉉。
정조 0년 · 목
健元陵右二岡看審後入來也。○予曰。看審 山陵。則所見何如。陽澤曰。洽好矣。明源曰。果是十全之地也。予命讀山論曰。柳東亨無異議乎。存謙曰。極口稱贊矣。○山論別單。地師金基良以爲龍之起伏。勢之雄偉。凡眼所知亥坐之行龍也。得辛兌一節。則古師之極稱者也。此龍則十二節。以辛兌剝換。豈非至貴之格哉。穴則四畔無獻。而樓臺之朝案。龜蛇之捍門。皆合於眞格。且天市太微南北天乙等貴星降照。乃是十全之地也。金相鉉以爲龍之行度。秀發尊特。穴之定止。豐厚端正龍虎之勢繞抱拱揖。金魚之水。合㯲得格。匡郭周圍。堂局寬暢。而氣像和吉。玉樹春風。精神淸朗。瓊潭秋月。龍向得歸之法。自合於耦與耦成配之理。眞所謂萬世無疆之原也。柳東亨以爲祖佛巖而有龍。龍蛇走於山澤。向東插之一枝。留於土氣而成穴。經緯奇耦。自藏其宅三十六宮。爲七十二候之狀。像大哉天成之原。
정조 0년 · 강
健元陵右二岡伐木置標告由。命依例擧行。
정조 0년 · 목
敎曰。 健元陵右二岡。今日看審之行地師山論。皆以十全之原。天成之地書啓。伐木置標等節。斯速擧行。此是 諸陵局內。前期告由一節。亦依例擧行事。分付都監。
정조 0년 · 목
敎曰。 山陵旣定。 陵號不可不更議。應參諸臣。待明朝命招。其令會議。
정조 0년 · 강
判下前御史任希雨捧供啓目。
정조 0년 · 목
因義禁府海西前御史任希雨捧拱啓目。敎以本事除之。其所納供。放恣無嚴。剩餘錢元數與監司之曚曨査啓。又不啻減縮。餘錢用處。監司旣以私用査啓。則身爲御史。焉敢以公用及下輩弄奸樣納供乎。卽此一節。於渠大段疑端。特敎置對。奸狀洞燭則遊辭納供。漫漶爲事。希雨若知國法。更安敢周遮乎。奉使無狀。自有當律。其在審愼之道。不可直處。更爲推問。狀啓事。其所發明。全不成說。設若渠供。繡衣之啓。啓下之前。先自傳布。可謂罪上添罪。此可爲發明之端乎。竝以添問目。嚴問口招。
정조 0년 · 강
判下秋曹推刷官崔益齡等及別監申翊標等行査啓目。
정조 0년 · 목
敎曰。忠淸監司査啓。下該曹。自當回啓。而至於刷官之不有飭敎。全昧致察。帶去下吏。若是作挐。則所謂官長。不可無罰。而與黃海道推刷官。輕重自在。拿來之際。徒致民弊。當該推刷官崔益齡。待竣事上來。令攸司科治後草記。○因刑曹。黃海道推刷官千世翊。行査啓目。敎以詳考該道査啓後。世翊信康。逐條杖問。期於直招。○因刑曹繩鞋廛作拏。別監申翊標金興雲趙壽大柳春得金瑞興等。考律啓目。敎以身爲掖隸。大小哀遑之日。作挐於市民。已非人理之可責。況前後飭敎。何等嚴截。則尤何敢若是放恣乎。特敎査問。事體何等嚴重。則或發明或漫漶。終不吐實。萬萬痛駭。嚴杖究問。期於直招。繼範之發明。尤極巧惡。加數杖治。金己山。內官處元無進排繩鞋之事。已有該曹草記勘處。則己山之稱以推尋繩鞋者。無據內官之下人。焉敢作挐於民間乎。從重勘律。奴宗世老味。自本曹照律勘處。他餘罪人。從輕重。依啓聞勘處。○敎曰。掖隸之不有法禁。放恣無嚴。愈往愈甚。向在成 殯之前。作黨作挐於市民處。攫取繩鞋。至於百餘鞋之多。杖問之下。渠旣自服。今則公除已過。其在懲後之道。不可尋常處之。現告掖隸四人。從輕重。或刑或杖發配事。分付刑曹。
정조 0년 · 강
命薛里鄭德海照律。
정조 0년 · 목
因義禁府薛里鄭德海汰去下該府處之啓目。敎以以此照律。
정조 0년 · 강
命中官安景宅越俸。
정조 0년 · 목
敎曰祭物造果。別定中使及官吏。則法意何等重大。而或有高排之屈曲者。或有長短之參差者。又或有品色之麤劣者。至於果圍之不相準色。果尺之亦無定式。此皆不能檢飭之致。而看役命下之後。身爲次知中官一不稟旨。致有此祭物未備之擧。當該次知中官。安景宅。越俸一等。此是內司造果。則該司官吏之所爲。尤極駭然。內需司書題徐興進。爲先汰去。該掌書員。令本司除名後。該官吏更令擇差。當該次知別監之不能事事。不可無飭。亦爲汰去事。分付掖庭署。
정조 0년 · 강
命諸宮房田結査出以奏
정조 0년 · 목
敎曰。凡所以利於國利於民。則肌膚何惜。此吾 先王嘗所諄諄於寡人也。目今國用告之。民產如磬。言念民國。不覺中夜之繞。榻。至於宮房田結之或有法外加受者。或有代盡未收者。又或有已準結數而假托未準結數者。不但有害於國用。其爲貽害於民生之端。不一而足。若恫在已。猶是歇后語。其令所司。諸宮房田結。一一査出抄記。登對以奏。
정조 0년 · 강
放南陽府定配罪人金相翊。
정조 0년 · 강
命各司文書受 敎上書 先朝二字
정조 0년 · 목
敎曰。今日禁府公事觀之。 先朝受 敎。汎以受敎書之。此後京外各司文書。 先朝受 敎。則受敎上。書 先朝二字事分付。
정조 0년 · 강
御書閣上樑文。命承旨製進。
정조 0년 · 목
敎曰古有承旨製進之例。 御書閣上樑文。禮房承旨製進。 慈宮所御別堂上樑文。工房承旨製進。
정조 0년 · 강
命加分狀啓。明日稟處。
정조 0년 · 목
敎曰。糶事方殷。加分狀啓。皆令明日稟處。各宮房折受査實狀啓。姑勿回啓。待諸道畢到。與當初幹營之有司堂上。商確後入侍稟處。
정조 0년 · 강
引接領府事金相福。左議政金尙喆。右議政鄭存謙
정조 0년 · 강
送宣傳官。看審役處。
정조 0년 · 목
敎曰。偶考 山陵都監儀軌役軍之傷病亦必狀聞。可仰 列朝恤民之聖德。今番 山陵。役處浩大。役軍夥多。能無傷病者乎。宣傳官旣承下敎。以此意傳于敦匠之臣。役處亦令看審以來。
정조 0년 · 강
敦諭奉朝賀洪鳳漢。
정조 0년 · 목
偕來史官。以再次書啓進。答以。予之敦諭。旣曰云云。卿之書啓。又曰云云。卿之云云還卿云云。予之云云從予云云。則所謂云云。更不須提也。卿其卽爲入城。聽我面諭。
정조 0년 · 강
命都監。造成 永祐園碑石。
정조 0년 · 목
敎曰。 永祐園碑石。及今設都監時。造成然後。秋展拜時。可以奉審。令上 諡都監知悉。
정조 0년 · 강
命寧嬪房祠版。仍奉本宮。
정조 0년 · 목
肅廟後庭也。卽故參判金壽增之女也。敎曰。予已有料。大臣言。亦若予意。大抵寧嬪地處。與等閑妃嬪自別。移奉壽進宮一節。似甚不可。其令仍奉本宮。使奉祀之都尉主祀。而墓以寒食。廟以春秋。以體我 先大王敬禮之聖意。聞有墓下位田云。其中十結劃給。以爲祭需事。分付戶曹。
정조 0년 · 강
全羅水使洪和輔。緘辭推考。
정조 0년 · 목
以 殯殿節扇闕封。禮堂請推也。
정조 0년 · 강
引接領議政金陽澤。吏曹判書徐命善。下直守令于廬次。
정조 0년 · 강
以趙重晦爲咸鏡監司。廟薦也
정조 0년 · 목
以李溎爲刑曹判書。李宜喆爲弘文提學。鄭光漢爲同經筵。李最源爲肇慶廟參奉。徐有臣爲忠淸監司。權綸爲仁同府使。李商運爲 翼陵參奉。趙嶸爲渭原郡守。韓用和爲江西縣令。尹珖爲龜城府使。李應爀爲南陽府使。具世勣爲長淵縣監。申致權爲樂安郡守。
정조 0년 · 강
咸鏡監司韓光會。陳病乞遞。許之。
정조 0년 · 강
中學敎授柳戇上疏。賜批。
정조 0년 · 목
疏略曰。臣日前以前校理臣申大秊引嫌之疏。對章徑出矣。見阻喉院。至承問備之澤。臣心惶愧。歷日靡已。夫人之所以爲人。以其有廉隅也。大秊由臣而乞解。臣獨矇不自處。其爲放倒四維。羞辱朝廷。爲何如哉。蓋臣於丙子年間。待罪憲職時。故贊善臣申暻。疏請其外祖文純公臣朴世采廡食 聖廟。臣略論從享惟當一付之士林公共之論。非爲其子孫者所敢干與。請施譴罷之典。伊時事實。不過如斯。初非以惡言相加。則今忽追提數十年前規警之一微事。有眞箇父兄嫌讎之不可與同朝者然。甚矣人見之難齊也。本事是非。臣亦欲索言爭卞。瀆擾恭默之下。而彼旣以此引嫌。則臣之義處。在所必遞。而疏旣見却。官銜尙縻。此豈聖朝禮使群下之意哉。批以。勿辭察職。
정조 0년 · 목
尙喆啓言。 永祐園表石豎立事命下矣。表石則有自都監備置之好品。可以入用。而至於 碑閣之役。今不可別設都監。差待 山陵役事之垂了。使別工作往治其木石。待該曹擇日之頒下。趁期擧行之意。分付 陵所都監。允之。
정조 0년 · 강
雲觀奏卯時有霧氣。
정조 0년 · 강
命恩全君禶削職。兵曹入直堂郞罷職。
정조 0년 · 목
都承旨徐浩修奏。禶出入殿庭之際。跟隨之多。至於數十人。朝家立法。當自貴戚始。請禶及兵曹堂郞推考。敎曰。其在立紀綱之道。不但自宗戚始。爲渠敎戒之道。亦不可推考而止。恩全君禶削職。入直堂郞罷職。
정조 0년 · 강
以金載順爲兵曹參判。口傳也
정조 0년 · 강
以尹龜東爲 魂殿都監郞廳。
정조 0년 · 강
遣承旨。奉審于 昭寧園。
정조 0년 · 목
敎曰。奉審承旨。食後奉命百數十里。門限前復命。能知予今日之懷。宜示褒嘉之意。豹皮一令賜給。
정조 0년 · 강
下綸音。布告文女罪惡。
정조 0년 · 목
綸音若曰。嗚呼。當此月逢此日。崩霣摧咽。如不欲生。嗚呼。以予今日之心。豈忍發號施令。而噫嘻。聖國窮天極地之罪惡。予之所以腐心鏤骨。而含憤茹痛者也。若於今日。不爲洞諭。百官萬民。何以知此賊之本末。而共憤於窮天之罪。胥痛於極地之惡也哉。嗟。爾大小臣庶。明聽予哀苦之辭。嗚呼。聖國之罪惡不可以十百計而千罪萬惡無非罔測絕悖。不忍提不忍言之凶圖逆節也。夫彼聖國以僕隸之賤。有虺螫之性。內挾妖妹。外結賊相。凡所以日夜綢繆者。苟非纂奪之計。卽是弑逆之謀。奧自癸酉以來。其志愈肆。其謀愈急。後庭深處。 鑾輿幸臨。則聖國與其妹。譛間我兩宮。爲言罔極。或曰某日爲某事。某時行某事。無時而不譖間。無事而不譖間。嗚呼。當時毓德春宮。令聞日彰。而聖國則乃謂問寢不以時。視膳不以時。甚至於殺越人命。漁取女色等語。白地粧撰。欲試眩惑 天聽之計。此特構捏之一端。噂★(口+沓)之初階也。凡玆數事。已是履載之所難容。則況且樂善之火。崇於聖國。禁井之變。由於聖國。痛矣痛矣。此豈予所忍提道者。而只開端倪而不明聖國弑逆之謀。則今日臣庶。安知我 大行大王天地之仁日月之明哉。倘非我 大行大王。逆折奸萠。屛逐閭里。使不得接跡於宮禁。則 宗社之危。國本之絕。可立而待也。幸賴我 大行大王。止慈之恩。燭奸之聖。使 宗社幾危而復安。國本幾絕而復續。此非但予小子含恩頌德。沒世不可忘。將且有光於天下萬世也。嗚呼。欲報之德。昊天罔極。嗚呼。皇天不弔我東土。 大行大王慈覆之德。如彼其摯且切矣。則 先親前日之沈痾幾由是復常而醞釀之凶計旣久疑懼之積。漸難醫。嗚呼。伊時則不但問寢可得以時。視膳可得以時之時也。我 大行大王。亦嘗頻遣左右。問其起居之安否。察其飮食之多少。此乃慈孝兩宮之一大好機會。而其奈患候之轉益沈痼。而莫可平復何哉。天乎天乎。胡寧忍予。噫嘻痛矣。聖國之罪。雖千剮萬戮。何足以少贖貫盈之惡。而少洩神人之憤哉。至若每當文女有娠之時。潛求良人之子。表裏交煽。陰圖簒奪。此正不韋盜秦之謀。僧旽亡麗之術。不但宮省之中有口皆傳。抑亦市井之間有耳皆聞。此實亘古今所未嘗聞。所未嘗有之亂賊也。每一念至。重爲之心寒而骨顫。嗚呼。記昔予三歲時。 大行大王見和寧與予言。而敎予勿復語。及予之長。常提不臨延齡君家之事。以 訓予曰。兄弟之情。非不至矣。所不忍者。䄙嬪祠版之同在一室也。以此推之。可以仰 大行大王指敎予小子之微意也。嗚呼。如䄙嬪微細之故而以 大行大王友于至德。猶且不臨延岭之家。況予之所以罪文女。何可已乎。罪聖國。又何可已乎。雖然文女之得貸一縷。聖國之不施追戮。參量裁酌。意各有在。而臚列罪狀。昭示八方之意。已及處分之傳敎。然而欲書則涕不禁。欲言則聲先吞。不忍泚筆泯默至今矣。悲慟交集。中宵不寐。苫枕呼燭。敷此心曲咨。爾大小臣庶。咸須聽悉。
정조 0년 · 강
命恩全君禶。給牒敍用。
정조 0년 · 목
敎以。飭不可不嚴故也。給牒敍用。
정조 0년 · 강
命都監都提調都廳入侍。
정조 0년 · 목
永祐園碑石親書故也。
정조 0년 · 강
命禁府都事削黜人。給牒敍用。
정조 0년 · 강
引接大臣禮堂三司于興政堂。
정조 0년 · 강
三司啓請聖國尙魯諸子。亟施當律。和寧翁主。削去爵號。安置城外。
정조 0년 · 목
大司憲李聖圭。大司諫洪檍。掌令柳榮鎭鄭宇淳。獻納李儒慶。正言姜★(亻+寅)。應敎李敬養。副修撰李秉模柳戇啓曰。亂逆何代無之。而豈有如文女聖國尙魯之窮凶極惡者哉。卽伏見夜下傳敎。臣等益知其所不知。而尤不勝心寒骨靑。沫血飮泣之至。戮尸之典。於聖國尙魯。實爲當律。而旣有 先大王禁令。則臣等雖不敢直請。而至於逆種之只施爲奴。尙容覆載之間者。失之太寬。亂臣賊子。亦無懲畏。輿情齊憤。久而愈激。至於和寧翁主。卽是文女所生。凶謀逆節。雖未必與知。而當此請討方嚴之時。決不可爵號自在。晏然平居。請聖國尙魯諸子。亟施當律。和寧翁主。削去爵號。安置城外。批以和寧翁主事。不但所請之非時。雖在文氏按律之後。卽 先大王骨肉也。是豈可以應坐者。況今文氏只黜私第。則翁主之安置城外。又不但不審之失而已。至於和寧翁主。聖國設計之日。或在未生之前。或在襁褓之中。又況事到未得已之地。則莫可奈何。而王姬事體。豈與澂潚比乎。予不忍更聞。亟停勿煩。又啓言。文女之罪惡貫盈。而和寧翁主以其所生。不可晏然在第。故臣等有所論列矣。及承聖批。以非時不審。誨責備至。臣等妄論之失。於是著矣。何可晏然於臺次乎。請命遞斥臣等之職。批以。休他妄言之嫌。務歸至當之論。此其可已。卿等勿辭。亦勿退待。又啓言。文女之罪。已悉於逐日連啓。而及承聖批。又未蒙允。臣等相顧愕貽。實不勝抑鬱之至。噫。文女之締結逆相。內外和應。日夜讒間謀移國本。罪貫天地。憤極神人。如非 先大王至慈至明。其將置 宗社於何地。臣等思之及此。心骨俱靑。聖國之綢繆。尙魯之醞釀。一則文女。二則文女。而尙稽王章。輿情轉激。此際伏見夜下傳敎。洞諭臣庶者。諸賊之窩窟根柢。惟文女是已。臣等奉讀未半。不覺血淚之被面。誓不與此賊俱生。尙今靳允。臣等雖不敢知聖意之攸在。而三尺至嚴。萬口同然矣。一刻容貸於覆載之間。其可曰國有法乎。臣等謂亟從三司之請焉。聖國尙魯之罪惡。不可無戮尸之典。旣有 先大王禁令。雖不敢直請。此亦與尋常亂逆不同。則亦不可置以尋常之法。亦望更加三思。亟賜處分焉。答以。不允。大臣三司。又相繼力請。不允。
정조 0년 · 강
命不參拜箚玉堂。一竝遞差。
정조 0년 · 목
敎曰。在家謹悉。雖曰故例。今日箚請之事。何等凶賊。何等亂逆。則無一人入來拜箚者。其爲循訛襲謬之失。已非所望於讀書學士。而況此君父之讎。名以誅討。等閑看了。有若循例連啓者然。似此懲討不如不爲。除呈辭及在外外。不參諸玉堂。爲先一竝遞差
정조 0년 · 강
時原任大臣。廷請再啓不允。政院又啓辭請之。不允。
정조 0년 · 목
領中樞府事金相福。領議政金陽澤。行判中樞府事韓翼謩左議政金尙喆行判中樞府事李溵右議政鄭存謙等。率百官啓曰。臣等伏見夜下傳敎。不覺骨寒而膽掉也。噫嘻痛矣。文女之排布暗地。危逼儲位。敢欲潛移國本陰圖篡奪之凶謀逆節。昭著無餘。則一日容貸於覆載之間。其可曰國有常法耶。究其情節。萬萬妖惡。此不但殿下之罪人。乃是 先大王之罪人。不但爲 先大王之罪人。卽 宗社之罪人。今殿下靳允喉院三司之請。其奈三尺之至嚴何。一國之齊憤何。前席下敎。不啻縷縷。臣等豈不知聖意攸在。而雖以下敎觀之。 先大王所以燭奸情杜禍源者。若是其至矣。則在殿下繼志之道。亟正厥罪。快施常典。豈不益有光於 先朝日月之明乎。尙魯聖國之得保首領。死於牖下。實爲輿情之憤惋。而罪惡貫盈之如文女。窩窟根柢之如文女者。尙今假息。則其爲國家之失刑。莫大於此。伏乞聖明。夬揮乾斷。亟命攸司。明正典憲。以洩神人之憤焉。批以。文女之特貸一律。予有所參量。文女城外安置。○再啓曰。叵測之凶逆。不可一刻容貸。莫嚴之王章。不可一刻遲緩。臣等齊籲。亶出於沐浴之義。及承聖批。安置之命雖下。當勘之律未施。臣等於此。誠不勝愕怡抑鬱之至。噫。文女之罪。豈可以安置薄譴。少懲其窮天極地之惡哉。臣等之前日請討也。文女之情節本末。猶有所未盡悉矣。到今以後。其所以表裏和應。陰圖篡奪者。凶謀逆節。彰露無餘。則此誠史牒以來。所未有之劇賊也。雖千誅萬戮。猶未足以洩神人之憤。況可使之容息於天壤之間哉。夫參量云者。蓋亦參以情法。在於可恕不可恕之間者耳。今此文女之萬萬凶慝萬萬妖惡。已彼聖明之所悉燭。則亟施邦憲。何待群下之仰請。亦安有參量之可論也哉。況其陰謀奸狀。 先大王已燭無餘。殿下亦已有所受焉。則今者亟施乾斷。明正典憲。乃所以繼 先王之志也。彰 先王之明也。殿下若念及於此。則不待臣等之畢辭。而必有以廓揮者矣。臣分所在。不得請則不敢止。玆又疾聲申籲。此非臣等之言。卽國人之言。非特國人之言。卽是天經地義之不可已者。伏願聖明。穆然深思。亟賜允從。以副 宗社臣民之望焉。批以。罪實貫盈。恩有從輕。一請二請。徒增予掩抑之懷。卿等勿復提請可也。 政院啓曰。臣等伏見夜下傳敎。奉讀未半。不覺心寒而骨靑。髮豎而膽掉也。噫嘻痛矣。亂逆何代無之。而豈有若聖國尙魯之窮凶極惡。而若論其根柢。卽文女是已。表裏交結。危逼儲位之罪。此豈可一日假息者。而三司之請靳允。擧國之情益激。及今洞諭之後。凶謀逆節。臣等雖不敢逐條臚列。以慽我聖心。而若其潛移國本。散圖篡奪。卽天地之所不容。古今之所未聞。則殿下雖欲曲貸。其可得乎。臣等若與此賊共戴。則其可曰有臣分乎。尙魯聖國之老死牖下。已切神人之憤。則文女之尙稽天誅。尤是失刑之大者。伏乞聖明。夬輝乾斷。亟正邦憲焉。答以。所請雖得體。予意有在。不允。
정조 0년 · 목
以李命植爲 眞宗大王追崇時題 主官。鄭晚淳爲 孝純王后追崇時題 主官。尹弘烈爲校理。兪彥鎬申大年爲副校理。李普溫爲修撰。李秉模爲應敎。李潤謙爲順川郡守。李命勳爲扶安縣監。
정조 0년 · 강
中批。以蔡濟恭爲判義禁。
정조 0년 · 강
玉堂再上箚。不允。
정조 0년 · 목
應敎鄭元始。副應敎李敬養。校理金履正。副校理沈豊之沈有鎭。副修撰李秉模柳戇等箚曰。聖國及文女之罪。可勝誅哉。其窮天極地之惡。已發於三司之啓。而擧國含生之類。孰不欲食其肉寢其皮。而誅止聖國。文女尙今偃息於覆載之間。其爲失刑。神人共憤。而卽伏見所下傳敎之洞諭臣庶者。臣等奉讀未半。不覺髮豎膽裂。繼之以涕淚被面也。噫嘻痛矣。聖國及文女。一毛一髮。何莫非極惡大罪。天地之所不容。而就其中潛間 兩宮。謀搖國本。潛求良人子。敢圖篡奪之凶計。實是亘萬古亂逆之所未間所未見。則碎尸揚灰。以快輿憤。烏可一刻少遲。而文女之尙保一縷。臣等死罪。雖未知聖意所在之如何。而噫彼文女。卽聖國之根本。千凶萬惡。無所不至。倘非我 大行大王至慈至明。嚴防而痛斥。則 宗廟社稷。安得式至今日有盤石之安乎。至今追思。懍然心寒。其窮凶罪惡。臣等亦不忍逐條臚列以慽我聖心。而只此二大罪。聖國之戮尸。文女之正法。斷不可晷刻而淹延也明矣因念聖國一賤隸也如非內挾妖妹外結賊相其勢不能容易作惡噫彼尙魯幾年秉軸受恩如何。而潛結文女。陰謀篡竊。凶肚逆腸。與聖國一而二二而一者也。況聖國之逆。得尙魯而始肆。則尙魯卽聖國之窩主。而不幸老死牖下。顯戮不及於其身。無以追正當時之罪惡。痛懲後世之亂賊。伏願殿下。廓揮乾斷。亟加追戮。一如聖國。使天下亂賊。有所知懼焉。批以。義是沐浴之義。誠欠沐浴之誠。所請不允。○玉堂再箚。伏以臣等。俄登筵席。略陳沐浴之請。而忱誠未孚。兪音逾邈。退而抑鬱。聚首失圖。噫。彼三賊。窮天之惡極地之逆。聞者無不髮豎。思之不覺膽裂。縱使磔其屍而虀其骨。猶不足以洩輿憤之萬一。則而況與生存之文女戴一天履一地乎。以殿下高明之學。豈不斟酌乎義理。權衡其輕重。而臣愚死罪。竊恐於此猶未講到於十分地頭也。倘殿下爲其近侍 先朝。而不忍置之法歟。抑謂兩賊之謀。渠未盡參涉而然歟。由前之說。則 先大王旣已洞燭其奸妖矣。由後之言。則尙魯聖國。非渠而誰爲之階耶。殿下雖欲曲全。 先大王在天之靈。必不容貸矣。環東土共公之論。無以沮遏矣。殿下何不念及於此。而尙靳諸臣之請乎。玆敢不避瀆擾之誅。更申懲討之義。伏乞聖明。赫然明斷。夬允文女依律之請。竝施兩賊追戮之典。以謝 宗社神人。千萬幸甚。批以。庭批旣已酌處。爾等毋庸更煩。
정조 0년 · 강
山陵都監啓 丁字閣基址完築。臚後補築已爲訖役。自今日被莎。
정조 0년 · 강
以尹羲厚爲 山陵都監郞廳。
정조 0년 · 강
行望奠于 殯殿。親書上字。
정조 0년 · 강
命濟州奉命宣傳官權邁陞六。
정조 0년 · 목
以邁千里鯨濤。善爲往返也。
정조 0년 · 강
新建齋室。以陶遂椽扁名。
정조 0년 · 목
大提學李徽之所書進也。遵 先朝恭默閤扁名之 聖言也。
정조 0년 · 강
命都政行否。問議大臣。
정조 0년 · 목
敎曰。聞兩銓長所奏。來都政。將欲如例爲之。予意則非散政比。而顧此恭默之時。大小朝會皆在停閣中。都政退定於卒哭後爲可云矣。更聞之。 顯廟初服。宋先正以銓長行都政云。然則此或爲可據之例耶。令該曹。問議大臣。明日次對稟處。
정조 0년 · 강
命別軍職徐完碩汰去。
정조 0년 · 목
敎曰。思效塵刹之報。固不可責之於厮役之賊。而渠亦具秉彛。則渠之不法。旣至於此。徐完碩雖已發配。不可仍置近侍之列。別軍職徐完碩汰去。
정조 0년 · 강
命贓吏洪述海運石時。渰死人五名。令本道恤典擧行。
정조 0년 · 강
百官廷請啓辭不允。政院再啓不允。
정조 0년 · 목
領中樞府事金相福。領議政金陽澤。判府事韓翼謩。左議政金尙喆。判府事李溵。右議政鄭存謙等。率百官啓曰。噫嘻痛矣。罪惡如文女。而國有常法。豈可暫容於覆載之間哉臣等之昨月申籲實出於擧國之同憤。而及承批旨。乃以罪實貫盈。恩有從輕。爲敎。臣等相顧愕然。繼之以抑塞也。不審殿下何爲而有此敎。苟使文女罪不關 宗社。情或在疑似。則以殿下好生之德。軫聖五惟恤之義。其欲參量。容或可也。而至於文女之罪惡。殿下已明燭無餘矣。論其情節。寧有一毫可恕之端。而殿下特以不忍之心。乃欲屈法而伸恩。臣等竊恐殿下其於斟酌乎情法之間。權衡於輕重之分。大有違虞書所謂天討有罪。五刑五用之義也。噫。文女窮天極地之罪。一則謀移國本也。一則陰圖篡奪也。一或犯此。罪難容誅。況彼千凶萬惡。萃于一身。陰謀逆節狼藉難掩則三尺至嚴一國齊憤。殿下安得以伸其恩而屈其法也耶。臣等之連日煩瀆貽慽聖心。雖知其萬萬不安。國賊不可不討。王章終不可不伸。玆又疾聲仰籲。伏願聖明。亟賜允從。以副臣民之望焉。批以。昨日洞諭。欲使百官萬民知之也。若用一律。則當初處分時。當施一律。何待今日。連日若此。予心益亂。領相入侍。當下敎矣。
정조 0년 · 강
副校理申大秊上疏。賜批。
정조 0년 · 목
疏略曰。嗚呼。文女及聖國之罪通天地惡貫今古。神人共憤。覆載難容之狀。已自三司之啓。蓋見其擧國之誅。而天網猶恢。顯戮未加。固已輿情之所竊痛。人莫不欲食肉而寢皮矣。昨者又伏見傳敎洞諭。有以益知其所不知者。凡今日北面而粗有秉彛之類。孰不沫血而腐心。思欲手刃而殺此賊也。噫嘻。妖女猾賊。從古何限。而夫豈有若是之猛惡窮凶者哉。今此聖敎中。譖間簒奪二斷案。實是窮宙亘古亂賊逆節之所未有也。國人之聞而裂眦。誓不欲一刻共一天也。惟其情狀之陰憯。負犯之凶慝。臣亦未敢盡臚。重貽我聖心之慽。而其不可一日容息於天壤之間者。非惟三尺之嚴。實亦天經地誼之所當然也。且尙魯之以時相。而陰結妖女。爲其外援。與聖國表裏煽應。潛圖篡竊。恣爲凶逆者。論其罪犯。三賊惟一如是。而苟緩其當律。則其可曰國有法乎。伏願聖明。赫然舊發。亟施文女依律。兩賊追戮之典焉。至於厚謙等群凶。誅討之請。實係國論之所同。王章之應行。凡其惡積無將之凶肚。罪著不道之逆節者。環東土血氣之倫。雖在婦孺之賤。皆知其讎嫉之義。莫不曰邦憲之一時不可緩也。合辭齊籲。今旣閱月。而一日二日。尙未蒙兪音。迺使罪惡貫盈之諸賊。偃息於編配之間。是豈天討五用之義哉。惟願聖上。夬揮乾斷。亟允三司之請。以振王綱。俾洩輿憤。千萬幸甚。臣於昨日庭籲之班。忽叨見職。適有僚寀間私義難安者。章皇逬出。旋因門限已迫。未及控籲。今姑附陳焉。蓋副修撰臣柳戇。頃年論斥臣叔父故贊善臣暻章奏一事。便爲臣世所共知之嫌。其不可周旌於一館之中決矣。近日諸臣之情勢如臣者。擧皆陳籲。輒蒙體下之恩。臣何可徒懷怵畏。不思所以仰首之號哉。玆敢略控短章。敢引區區之私。第此大論方張。義重沐浴之時。人皆自效於致討之擧。則顧臣切齒張膽之思。未嘗或後於人。而獨緣僚嫌之有拘。不克挺身於同聲之列。臣尤痛惋慚悚。拊躬自悼。誠不知其攸處也。批以。靳允於三司百官。意亦有在矣。本職廉隅似然。許遞。
정조 0년 · 강
玉堂上箚。賜批。
정조 0년 · 목
弘文館應敎李秉模。副應敎李敬養。校理尹弘烈。修撰李在學等箚曰。臣等一登筵席。再陳箚請。而庭籲只許其薄勘。堂批至敎以勿煩。此實臣等沈誠未孚之致。而抑恐聖明猶未深思而然也。嗚呼。爲人而討君父之讎。卽天地之常經。爲人君而誅宗社之賊。亦義理之當然。臣焉而不能顯。則其可曰有臣分乎。君焉而不加嚴誅。則其可曰國有法乎。今日諸臣之請。卽所謂君父之讎 宗社之賊也。乃殿下委之而參量。諭之以全恩。臣等雖甚愚迷。亦豈不知聖意之攸在。而臣等所請。實萬世之公也。殿下所靳。乃一時之私也。安有聖明在上。而以一時之私。掩萬世之公也哉。今若一日二日。上下相持。有若尋常傳啓者然。則不但有欠於我殿下繼志之孝。亦無以彰 先王燭奸之明。殿下豈不念此。而臣等何敢但已乎。臣等達宵抑塞。玆更相率冒瀆。伏願殿下。念天地之常經。審義理之當然。亟施文女之一律。仍加兩賊之追戮。一以光殿下繼志之孝。一以揚 先王燭奸之明。千萬血祝。批以。旣諭庭請。爾等無庸更煩。
정조 0년 · 강
配時囚徐完碩于金海府。
정조 0년 · 목
完碩。以康津縣監。詬罵隣倅。捽曳邑子。 國哀成服之前宰屠。聽訟斷獄之際。公受賂物。料利結錢。幻弄國穀。故置對。該府捧供以啓。敎以。其所罪狀不一而足。則到此事覺之後。吞吐粧撰。若知國綱焉。敢更事發明。施威嚴問。持供以奏。該府更爲捧供以啓。敎以。狀啓中臚列之罪。大者有六。係是不法之事。剝民之政。悖義之罪。傷風之習。而一招再招。惟以漫漶爲事。更爲施威嚴問。該府捧遲晩以啓。敎以。雖謂之置招可也。議處。該府擬以告身盡行追奪。徒二年半定配。
정조 0년 · 강
引接大臣備局堂上于興政堂。
정조 0년 · 강
訓鍊大將張志恒推考。
정조 0년 · 목
志恒。以訓營巡卒。與院隸相歐事。筵達。都承旨徐浩修言本事之不然。命志恒推考。院隸令該曹査問科治。
정조 0년 · 목
判尹金鍾正啓言。日前自臣府。出送禁吏於江郊矣。奉朝賀家偕來史官。謂以禁吏之作拏。松偕來所。出牌捉囚。事雖微細。亦關後弊。敎曰士夫家豪奴悍僕。猶且嚴禁。況院隸乎。偕來史官事。極爲疏率。假注書徐有成。罷職。
정조 0년 · 강
宋瑩中屛裔。成胤儉削板。
정조 0년 · 목
掌令柳榮鎭啓言。昨冬徐命善之疏出也。凡爲人臣子者。若有秉彛之心。血氣之憤。孰不明目張瞻。請討之不暇。而其時都憲宋瑩中。乃於入侍俯詢之下。敢懷營救之意。不顧義理之嚴。至以深文等語。肆然仰對。謟附權勢。專事彌縫。作爲護黨立功。以圖進取之計。此而置之。則名義必將晦塞矣。伊時司諫成胤儉。身爲臺閣。凡於大義理關頭。豈可隨人苟合。而下詢之際。敢以臣意與都憲一般仰奏。義分掃如。疲劣極矣。請削黜罪人宋瑩中。亟施屛裔之典。前司諫成胤儉。削去仕版。批以。依啓。宋瑩中施以竄配之典。
정조 0년 · 강
前兵使崔東岳削版。
정조 0년 · 목
獻納李儒慶啓言。前兵使崔東岳。受國厚恩。猥躋閫任。在渠道理。惟當小心畏謹。奉公守法。以無負如天之聖恩。而其縱恣悖戾。無所忌憚。固已萬萬駭惡。至於西閫濫叨之後。貪虐不法姑無論。聞有民家女稍有姿色者。則必百計威䝱。獵取乃已。民情洶懼。道路唾罵。醜穢之謗。至今未已。當一初淸明之時。如此之類。不可不痛加懲勵。請前平安兵使崔東岳削去仕版。從之。
정조 0년 · 강
罷統制使趙★(山+完)職。
정조 0년 · 목
敎曰。統制三道。雖非趙★(山+完)。豈無其人。而三次仍任。朝廷之紀綱。可謂掃地。況登諸臺章。又可仍置。★(山+完)罷職。以警他武弁。
정조 0년 · 강
江華留守洪樂命。陳病乞解。許之。
정조 0년 · 강
以李瀰爲江華留守。李邦綏爲統制使。廟薦也
정조 0년 · 강
削前判府事申晦職。副司直尹光紹投畀。